**ΚΑΝΟΝΙΣΜΟΣ ΛΕΙΤΟΥΡΓΙΑΣ ΤΟΥ ΣΧΟΛΕΙΟΥ**

**Άφιξη στο σχολείο**

Η άφιξη των μαθητών/τριών το πρωί γίνεται από τις 8.00 ως τις 8.15 από την είσοδο του σχολείου. Οι γονείς συνοδεύουν τα παιδιά τους μέχρι την είσοδο του σχολείου και αποχωρούν. Οποιαδήποτε μεταβολή της ώρας αποχώρησης των μαθητών/τριών δηλώνεται στη φύλακα που βρίσκεται στην είσοδο του σχολείου.

Η έγκαιρη προσέλευση βοηθά την εύρυθμη λειτουργία του σχολείου. Σε περίπτωση που κάποιος μαθητής καθυστερήσει δικαιολογημένα έρχεται στο σχολείο συνοδευόμενος από τον κηδεμόνα του.

**Αποχώρηση από το σχολείο**

Όλοι/ες οι μαθητές/τριες του πρωινού προγράμματος αποχωρούν στις 13.15

Για όσους μαθητές είναι εγγεγραμμένοι στο Ολοήμερο Πρόγραμμα οι γονείς-κηδεμόνες έχουν δηλώσει εξ αρχής την ακριβή ώρα αναχώρησής τους από το σχολείο.

Οι μαθητές/τριες δε φεύγουν σε καμία περίπτωση πριν από τη λήξη των μαθημάτων χωρίς άδεια. Αν παρουσιαστεί ανάγκη αναχώρησης κατά τη διάρκεια του σχολικού ωραρίου (π.χ. ασθένεια) γίνεται πάντα με τη συνοδεία γονέα ή κηδεμόνα και φυσικά αφού ενημερωθεί γι’ αυτό ο δάσκαλος της τάξης ή η διευθύντρια.

Η ευθύνη για την ασφάλεια των παιδιών μετά το ωράριο λειτουργίας ανήκει αποκλειστικά στον γονέα ή κηδεμόνα.

Οι μαθητές /τριες που συνοδεύονται καθημερινά κατά την αναχώρησή τους δε φεύγουν ποτέ από το σχολείο ασυνόδευτοι αν ο κηδεμόνας τους κάποια μέρα καθυστερήσει. Οποιαδήποτε μεταβολή θα δηλώνεται ενυπόγραφα.

Οι ενήλικες που συνοδεύουν τους/τις μαθητές/τριες κατά την αναχώρησή τους παρακαλούνται να προσέρχονται έγκαιρα για την παραλαβή τους και να τους περιμένουν έξω από την είσοδο του σχολείου.

**Γονείς-κηδεμόνες**

Οι κηδεμόνες μπορούν και πρέπει να ενημερώνονται τακτικά για την πρόοδο και τη συμπεριφορά του παιδιού τους από τον δάσκαλο της τάξης. Εκείνος ορίζει ημερομηνία και ώρα τακτικής συνάντησης και επικοινωνίας.

Παρακαλούνται να διαβάζουν προσεκτικά όλες τις ανακοινώσεις που μεταφέρουν οι μαθητές/τριες. Όλες οι ανακοινώσεις αναρτώνται στον πίνακα ανακοινώσεων της κεντρικής εισόδου και στο blog του σχολείου.

Οφείλουν ακόμη να γνωστοποιούν στον δάσκαλο της τάξης και στη διευθύντρια κάθε ιδιαιτερότητα που αφορά τη σωματική και ψυχική υγεία του/της μαθητή/τριας.

Κανένας ενήλικας δεν πρέπει να επιπλήττει ή να τιμωρεί ή να νουθετεί άλλο παιδί εκτός της οικογένειάς του στον χώρο του σχολείου. Για οποιοδήποτε θέμα προκύψει ενημερώστε τον δάσκαλο της τάξης ή τη διευθύντρια οι οποίοι και θα διευθετήσουν το θέμα. Γενικότερα, προκειμένου να διασφαλίζεται η **ασφάλεια των μαθητών/τριών** κανένας ανήλικος ή ενήλικος δεν έχει δικαίωμα να βρίσκεται στο κτίριο ή στο προαύλιο του σχολείου χωρίς να έχει πάρει ειδική άδεια.

Σε περίπτωση που κάποιος από τους γονείς δεν έχει την κηδεμονία ή κάποιος γονέας έχει την αποκλειστική επιμέλεια του παιδιού πρέπει να ενημερωθεί άμεσα το σχολείο.

**Γενικά**

Σε περίπτωση επίσκεψης τηρείται το σχολικό ωράριο, ενώ σε περίπτωση γιορτής το ωράριο διαμορφώνεται. Για παράδειγμα, στις εθνικές γιορτές ορίζουμε τη διάρκεια της γιορτής και δε λειτουργεί το ολοήμερο.

Σε περίπτωση απουσίας του/της μαθητή/τριας είναι καλό να ενημερώνεται έγκαιρα το σχολείο.

Οι μαθητές/τριες δεν επιτρέπεται να φέρνουν στο σχολείο αντικείμενα πολύτιμα ή επικίνδυνα ούτε και κινητά τηλέφωνα.

Για τη συμμετοχή των μαθητών/τριών στο μάθημα της Φυσικής Αγωγής καθώς και τις αθλητικές δραστηριότητες του σχολείου, είναι απαραίτητη η συμπλήρωση Ατομικού Δελτίου Υγείας για τους μαθητές των Α΄ και Δ΄ τάξεων. Για απαλλαγή από το μάθημα της Φυσικής Αγωγής απαιτείται ιατρική γνωμάτευση.

**Επικοινωνία**

Οι γονείς και οι κηδεμόνες μπορούν να επικοινωνούν με το σχολείο στο τηλέφωνο 2106832986 ή στην ηλεκτρονική διεύθυνση mail@14dim-chalandr.att.sch.gr

Ο Σύλλογος Διδασκόντων